Passe
cuarante ONG de Macedonie, a partî de sezion locâl dal Comitât
Helsinki pai dirits umans, a àn cjapât une posizion unitarie
cuintri dal plan presentât dal prin ministri Nikola Gruevski par
tignî un censiment etnic prime des elezions anticipadis che si
tignaran intal Avrîl dal 2016. Subissât dai scandui, Gruevski al à
vût di acetâ che si torni a votâ in curt e che si riformi la leç
e lis listis eletorâls par evitâ gnûfs suspiets di imbrois. Ta
cheste clime di tension politiche un censiment etnic al riscje di
butâ benzine sul fûc massime se si calcole che i risultâts dal
censiment dal 2011 a vevin vût di jessi anulâts par vie des acusis
incrosadis di vê alterât i dâts, cui partîts de minorance
albanese che a vevin acusât la maiorance di vê calât il numar dai
membris di cheste comunitât e i partîts macedons che a acusavin i
albanês di vê falsificât a lôr vantaç i dâts cjapâts sù intai
comuns là che a vevin la maiorance. Ancje i membris de comission
eletorâl che e veve lavorât su chel censiment a visin dai pericui
che une gnove consultazion fate di presse e podarès puartâ e a
invidin a concuardâ cu lis istituzions europeanis la planificazion e
il davuelziment dal prossim censiment. Par intant, duncje, i ultins
dâts ricognossûts a restin chei dal 2002 cuant che il 64% de
popolazion al risultave slâf macedon, il 25% albanês e il rest al
jere formât di rom, turcs, serps e altris minorancis.
Font:
Balkan Insight,
05/08/15
fra_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn unk